钦定古今图书集成/理学汇编/学行典/第121卷 > 薛瑄读书录 > 《存养》
## 钦定古今图书集成/理学汇编/学行典/第121卷 > 薛瑄读书录 > 《存养》

操心，一则义理昭著而不昧，一则神气凝定而不浮，
养德养身，莫过于操心之一法也。许鲁斋诗曰：“万般
补养皆虚伪，只有操心是要规。”惟心得而实践者，乃
知其言之有味。不知操持此心，则驰骛出入，无一
息之宁静，虚则万理咸具于寂然之中，动直则感而
遂通天下之故，此圣所以可学也。学者之心，当常
有所操，则物欲退听。斯须少放，即邪僻之萌滋矣。
斯须心有不存，则与道相忘。要当常持此心而不失，
则见道不可离矣。不为耳目口鼻所役，觉得心常
泰然，寡欲省多少劳扰，只寡欲便无事，无事心便
澄然矣。义理之心不可少有闲断，《孟子》所谓“无忘”
是也。心斯须不存，即与义理背驰，可不念哉！所
处之地虽静，而心飞飏于外，亦不得静也。惟身在是，
而心亦在是，则不择地而静矣。一切外事，与己本
无干涉，而与之扰扰俱驰，是所以为心病，惟知止则
心自定矣。收敛检束身心，到至细至密、至静至定
之极，作事愈有力。人心只是当静时不存，当动时
不察，所以静时放逸，动时差错，造化无一息之闲。
人之存心，亦当无一息之闲。